<classify> SERIKALI imesema itawaondoa kazini mameneja wa Shirika la Umeme Tanzania TANESCO watakaoshindwa kuwasimamia makandarasi wanaotekeleza mradi wa kuingiza umeme vijijini awamu ya tatu kupitia Wakala wa Umeme Vijijini REA mkoani Tanga, kwa kuwa serikali imetoa fedha za kutosha kugharamia mradi huo.Akizungumza baada ya kupata taarifa ya utendaji kazi ya mradi wa REA wilayani Handeni, Waziri wa Nishati, Dk Medard Kalemani alisema serikali imewalipa makandarasi wote fedha za kutekeleza mradi huo, hivyo haitaki kusikia visingizio vya aina yoyote ile.Dk Kalemani alisema makandarasi wasiseme hawana vifaa, kwani nguzo na transfoma vipo vya kutosha na wametakiwa wawashe umeme vijiji vitatu wilayani humo kwa wiki moja, lakini tangu waanze kazi Julai, kasi yao imekuwa ni ndogo.Meneja yeyote wa Tanesco atakayeshindwa kusimamia mkandarasi atakuwa hafai, tutamtoa yeye, serikali tayari imewalipa fedha hatutaki visingizio tunataka wananchi wetu wapate umeme,alisema.Aliwataka makandarasi hao hadi wiki hii wawe wamewasha umeme takribani vijiji 10 na vijiji 78 ambavyo havina umeme katika wilaya hiyo vitapatiwa umeme hadi kufikia mwakani.Awali, Meneja wa Tanesco wilayani hapa, Emmanuel Lyaruu alisema tangu mkandarasi anayetekeleza mradi huo, hadi sasa ametekeleza kwa kiwango cha asilimia 51 tangu aanze kazi Julai mwaka huu. Mkuu wa Wilaya ya Handeni, Godwin Gondwe aliishukuru serikali kwa kutekeleza mradi huo wa kuingiza umeme vijijini kwani inawawezesha wananchi kupiga hatua kimaendekeo ikiwemo kuanzisha viwanda vidogo.Mkurugenzi Mtendaji wa Handeni Vijijini, William Makufe alimuomba waziri awatatulie changamoto iliyopo ya wilaya hiyo kuhudumiwa na mameneja watatu wa wilaya za Pangani, Korogwe na Handeni yenyewe. Linapotokea katizo la umeme kila meneja unayempigia simu anasema hahusiki na tatizo hilo, tunaomba Waziri wilaya yetu iwe na meneja mmoja, atakayetutatulia changamoto zetu,alisema.  <topic>: kitaifa 